EuroBench/eurobench-wiki-et-topics huggingface dataset:
Teema: Jalgpall
Ghana Jalgpalliliit on 1957. aastal asutatud Ghana organisatsioon, mis korraldab kohalikke jalgpallimeistrivõistlusi ja haldab Ghana jalgpallikoondist. Liidu president on Kwesi Nyantakyi. Liit on FIFA ja Aafrika Jalgpallikonföderatsiooni liige aastast 1958.
Teema: Mäed
Großglockner on mägi Alpides Kõrg-Tauerni ahelikus Ida-Tirooli ja Kärnteni liidumaa piiril. Kõrgus 3797 meetrit üle Aadria mere pinna. See on Austria kõrgeim mägi.
Teema: Kirjanikud
Franz Nyenstede (ka Frantz Neustedt, Nyenstedt, Nystedt, Nyenstädt, Neustädt, vene Франц Ниенштедт; vkj 15. august 1540 Hoya krahvkond Vestfaal – 1622 ? Riia) oli kroonik, kaupmees Tartus ja Tallinnas ning Riia rae raehärra ja bürgermeister. Nyenstede asus Liivimaale elama 1554. aastal ning tegutses mitmes linnas kaupmehena. 1557. aastal oli ta Tartu linna saadikuna Tartu maksu üle Moskva tsaaririigis käinud Liivimaa läbirääkimiste saatkonnas. Pärast seda, kui venelased vallutasid Vene-Liivimaa sõjas Tartu, põgenes ta 1571. aastal Riiga, kus sai hiljem raehärraks ja bürgermeistriks. Seejärel oli ta Riia rae liige nii Riia üleminekul Poola-Leedu võimu alla kui ka 1584–1589 toimunud kalendrirahutuste ajal Riias. Tema kroonika, mis on kirjutatud suhteliselt diletantlikult, kuid sisaldab siiski mitmeid huvitavaid teateid tema kaasaja kohta, ulatub kuni 1609. aastani. Talle kuulus Suntaži (Sunzel) mõis Suntaži kihelkonnas Liivimaal. Franz Nyenstede oli lastetus abielus Tartu bürgermeister Detmer Meyeri tütrega.
Teema: Mäed
Zla Kolata (montenegro keeles Зла Колата, Zla Kolata; albaania keeles Kollata e Keqe) on mägi Põhja-Albaania Alpides Montenegro ja Albaania piiril, Montenegro kõrgeim mägi. Mäe geograafilised koordinaadid on 42° 29′ 6″ N, 19° 53′ 50″ E. Zla Kolata kõrgus on 2534 meetrit.
Teema: Kirjanikud
Aubri Trois-Fontainesist (ka Aubry, Albéric, ladinapäraselt Albericus Trium Fontanum; suri umbes 1252) oli keskaja tsistertslasest kroonik, kes kirjutas ladina keeles. Ta oli Trois-Fontainesi kloostri munk Chalons-sur-Marne'i piiskopkonnast, suri peale 1252. aastat.
Teema: Jalgpall
Golden Boot on auhind, mis antakse jalgpalli maailmameistrivõistlustel parimale väravakütile. Esmakordselt anti see välja 1930. aasta turniiril. Esimese auhinna teenis Uruguay jalgpallur Guillermo Stábile. Kui vähemalt kaks jalgpallurit löövad turniiri kestel sama palju väravaid, siis paremuse otsustab resultatiivsete söötude arv. Kui ka see näitaja on võrdne, siis vaadatakse, milline jalgpallur lõi oma väravad lühema mänguaja jooksul.
Teema: Linnud
Kodutuvi (Columba livia var. domestica) on kaljutuvi varieteet tuvilaste sugukonnast tuvi perekonnast. Inimkaasleja, peamiseks elupaigaks on inimasulad. Kasvatatud ka kodustatuna.
Teema: Linnud
Kondorlased (Cathartidae) on sugukond linde seltsist pistrikulised. Mõne süsteemi järgi kuuluvad kondorlased eraldi seltsi kondorilised (Cathartiformes). Kondorid elavad Lõuna- ja Põhja-Ameerikas. Neid on nimetatud ka Uue Maailma raisakotkasteks.
Teema: Meditsiin
Hintoni test ehk Hintoni süüfilisetest on varem süüfilise diagnoosimisel kasutatud aglutinisatsioonitest, milles antigeenina kasutati glütserooli, kolesterooli ja veise südamelihase ekstrakti ning mis on nimetatud William A. Hintoni järgi. Hinton olevat testi (avaldamata kirjutis) kirjeldanud 1927. aastal ja katsetanud seda esimest korda juunis 1928.
Teema: Mäed
Gaiziņkalns (Gaiziņš) on küngas Lätis Vidzeme kõrgustikul. Kõrgusega 311,9 meetrit on ta Läti kõrgeim tipp ja Balti riikide teine Suure Munamäe järel. Künka otsas on Struve geodeetilise kaare üks punkt. Gaiziņkalnsi ümbrusse loodi 1957. aastal Gaiziņkalnsi looduspark.
Teema: Meditsiin
Anamnees ehk haiguse eellugu (ladina keeles anamnesis) on kas patsiendilt (kliendilt), haigelt, tema lähedastelt või saatjalt (heteroanamnees) küsitlemise käigus kogutavad andmed haiguse arvatava alguse ja kulu kohta. Anamneesi alusel püüab arst patsiendile esialgse diagnoosi panna.
Teema: Filmid
"Siil Sonic" (inglise keeles "Sonic the Hedgehog") on 2020. aastal valminud Ameerika Ühendriikide animafilm, mis põhineb videomängude seerial "Sonic the Hedgehog". Filmi režissöör on Jeff Fowler ning stsenaristid Pat Casey ja Josh Miller. Filmi tootsid Paramount Pictures ja Original Film. Filmi peategelaseks on ülihelikiirusel liikuda suutev sinist värvi antropomorfne siil Sonic, kellele annab hääle Ben Schwartz. Ta asub koostööd tegema väikelinna šerifi Tom Wachowskiga (James Marsden), et peatada hull teadlane dr Robotnik (Jim Carrey).
Teema: Linnud
Krabijooksurlased (Dromadidae) on kurvitsaliste seltsi kuuluv lindude sugukond. Sugukonda kuulub perekond krabijooksur (Dromas), mille ainus liik on krabijooksur (Dromas ardeola).
Teema: Kirjanikud
Klaus-Peter Wolf (sündinud 12. jaanuaril 1954 Gelsenkirchenis Saksamaal) on saksa kirjanik, näitekirjanik ja stsenarist. Alguses sai ta tuntuks laste- ja noortekirjanikuna, alates 2007. aastast Ida-Friisimaa aineliste kriminaalromaanide autorina. Kõige tuntum on ülemkomissar Ann Kathrin Klaaseni romaanisari, millest 2025. aasta seisuga on ilmunud 19 raamatut. Nende põhjal on tehtud ka telefilmidesari Ostfrieslandkrimis, mida 2017-2024 näitas ZDF ja alates 2025. aastast Arte. Eesti keeles on temalt ilmunud romaan "Rock'n'roll ja ridamaja" (Eesti Raamat, 1990, tõlkinud Andrus Simsel), "Purgiõlu ja frikadellid" (Kirjastuskeskus, 2003, tõlkinud Merike Metsala), "Nohik" (Koolibri 2011, tõlkinud Kert Semm) ja "Ida-Friisi veri" (Atlex 2014, tõlkinud Piret Pääsuke). Aastal 1989 kõlas Eesti Raadios tema kuuldemäng "Klassikokkutulek".
Teema: Filmid
"Edu valem" (inglise "Moneyball") on 2011. aastal linastunud Ameerika Ühendriikide draamafilm, mille lavastas Bennett Miller. Linateos põhineb Michael Lewise romaanil "Moneyball: The Art of Winning an Unfair Game" (2003) Oakland Athleticsi pesapallimeeskonnast ja nende tegevjuhist Billy Beane'ist. Filmis mängivad Brad Pitt, Jonah Hill, Casey Bond, Chris Pratt ja Philip Seymour Hoffman. Eestis linastus "Edu valem" 23. novembril 2011 Pimedate Ööde filmifestivali Panoraami programmis. 2012. aastal oli linateos nomineeritud kuuele Oscarile, nende seas parima filmi, parima meespeaosatäitja (Brad Pitt) ja parima meeskõrvalosatäitja (Jonah Hill) ja parima kohandatud stsenaariumi Oscarile.
Teema: Jalgpall
Filipiinide jalgpallikoondis on Filipiinide rahvuskoondis jalgpallis. Eesti kohtus Filipiinide jalgpallikoondisega 28. novembril 1997 sõprusmängus Manilas, mille Eesti võitis 1:0.
Teema: Linnud
Kurvitslased (Scolopacidae) on lindude sugukond kurvitsaliste seltsist. Kurvitslased on väiksed ja keskmise suurusega kahlajad. Nende jalad võivad olla lühikesed või pikad. Nokk on tavaliselt pikk ja võib olla sirge või alla- või ülespoole kõver. Kurvitslased elavad kõikides regioonides peale Antarktika. Nad elavad peamiselt rannikul ja sisemaal märgaladel. Pesitsevad rohtlates, padurates, tundrates, põõsastikes ja metsades.
Teema: Poliitikud
Paul Friedrich von Benckendorff (vene keeles Павел Ермолаевич Бенкендорф; 7. detsember (vkj. 26. november) 1784 Gattšina Peterburi kubermang Venemaa keisririik – 14. detsember (vkj 2. detsember) 1841 Tallinn Eestimaa kubermang Venemaa keisririik) oli Eestimaa poliitik ja mõisnik. Paul von Benckendorff sündis Kiltsi mõisniku Hermann Johann von Benckendorffi ja Christine Elisabeth von Breverni pojana. Alustas armeeteenistust Venemaa Keisririigi armees 1802. aastal, teenides allohvitserina Semjonovski polgus. 1806. aastal sai ta alamporutšiku auastme ning lahkus sõjaväeteenistusest asudes Eestimaa liikuvmiilitsa (эстляндской подвижной милиции) rooduülemaks. 1813. aastal valiti Benckendorff Eestimaa Maapäeva poolt üheks adrakohtunikuks (11-st). 1818. aastal võeti ta Eestimaa rüütelkonna liikmeks. 1824–1827 oli ta Eestimaa rüütelkonna peamees ja 1826. aastal sai ta tõelise riiginõuniku teenistusastme. 1827–1833 oli ta Eestimaa maanõunik. 1833. aastal sai ta Eestimaa tsiviilkuberneriks kellena töötas kuni 1841. aastani. 11. oktoobril 1840. aastal autasustati teda Püha Anna 1. klassi ordeniga. Talle kuulusid Kiltsi ja Vorsti mõis.
Teema: Kirjanikud
Nicolai Christian Kelch (15. detsember (vkj 5. detsember) 1657 Greifenhagen, Rootsi Pommeri – 2. detsember 1710 Tallinn) oli saksa päritolu Eestimaa pastor ja kroonik.
Teema: Kirjanikud
Zäjnäb Biiševa (baškiiri keeles Зәйнәб Абдулла ҡыҙы Биишева; vene keeles Зайнаб Абдулловна Биишева; 15. jaanuar (2. jaanuar vkj) 1908 – 24. august 1996 Ufa) oli baškiiri luuletaja, proosa- ja näitekirjanik ning tõlkija. Sündis Tujembetovo külas (tänapäevase haldusjaotuse järgi Kugartši rajoonis) õpetaja Abdulla Biiševi peres. Ta jäi varakult orvuks, ema suri 1911. aastal ja isa 1919. aastal. Kooli neljanda klassi sai ta lõpetada alles 16-aastaselt. Zäjnäb Biiševa õppis Orenburgi Baškiiri Pedagoogilises Instituudis. Pärast lõpetamist töötas õpetajana 1929–1931 Baimaki rajoonis Temjasovo külas ja täiendas end kursustel Ufas. 1931. aastast töötas ajakirja Pioneer toimetuses ja Baškiiri raamatukirjastuses. Zäjnäb Biiševa esimene jutustus ilmus ajakirjas Pioneer 1930. aasta. Esimene raamat "Партизан малай" ilmus trükis 1942. aastal. Kokku ilmus tal üle 60 raamatu ja seda mitmetes liiduvabariikide keeltes. Eesti keeles tema raamatuid seni ilmunud ei ole. Väga suure osa tema loomingust moodustavad näidendid, mida on väga edukalt ja suure publiku menuga lavastatud Baškiiri Riiklikus Akadeemilises Draamateatris kui ka väljaspool Baškortostani. Zäjnäb Biiševa tõlkis baškiiri keelde Nikolai Gogoli jutustuse "Tarass Bulba", Arkadi Gaidari jutustuse "Timur ja tema meeskond" ning Lev Kassili, Ivan Turgenevi, Serge Aksakovi, Anton Tšehhovi ja Maksim Gorki loomingut. Zäjnäb Biiševa oli 1946. aastast NSV Liidu Kirjanike Liidu liige, 1953. aastast elukutseline kirjanik. Zäjnäb Biiševa suri 88-aastaselt Ufas 24. augustil 1996. Ta on maetud Ufa musulmanide kalmistule.
Teema: Jõed
Mrass-Su (vene keeles Мрас-Су) on jõgi Aasias Venemaa Kemerovo oblastis. Mrass-Su algab Abakani ahelikult. Voolab valdavalt loodesse ja põhja. Suubub vasakult Tomi Mõski linna lähedal. Jõgi toitub eri allikatest, peamiselt aga lumesulamisveest. 1994. aastani kasutati jõge puidu transpordiks (palkide parvetamiseks).
Teema: Jõed
Laba on jõgi Põhja-Kaukaasias Adõgee Vabariigis ja Krasnodari krais. Algab Suur-Kaukasuse põhjanõlvult. Ülemjooksul voolab mägijõena põhja, seejärel laskub tasandikule ja pöördub loodesse, alamjooksul läände. Suubub vasakult Kubanisse.
Teema: Jõed
Gižiga jõgi (vene keeles Гижига, Ижига, Чендон) on jõgi Venemaa kirdeosas Magadani oblastis. Saab alguse Jablonovõi ahelikust, voolab kagu suunas ja suubub Ohhoota mere Gižiga lahte. Jõe pikkus on 150 km. Suudme lähedal asub Gižiga alev.
Teema: Filmid
"Heavy Metal" on 1981. aastal režissöör Gerald Pottertoni Kanada animafilm. Filmi produtsent Leonard Mogel, kes oli ka samanimelise ajakirja väljaandja. Film valmis mitme joonisfilmistuudio, sealhulgas CineGroupe'i ja Atkinson Film-Artsi koostööna. Film on mitme ulmeloo antoloogia, mis ilmusid ajakirjas Heavy Metal. Eraldi osi ühendab salapärane hõõguv roheline kera Loc-Nar, mis on kogu maailma kurjuse summa. Filmis on taotletud teatavat kultuurselt tasakaalustatud labasust ja popkunstile omast robustsust. Omamoodi võib seda täiel määral pidada friigifilmiks, sest kasutatud on kõige tüüpilisemaid koomiksimotiive nagu Superman või Sin City, aga antud sellele nihestus, mis muudab filmi üldsusele seedimatuks. Nagu ka ajakirjas, on lood hingestatud lopsaka vägivalla, alastistseenide ja seksuaalsusega. Filmis on kasutatud palju rotoskooptehnikat ja kaasatud mitu Kanada kuulsat näitlejat ja modelli. Kuigi filmi valmimisest on möödas mitu aastakümmet, on see endiselt populaarne, mida tõestab selle menu festivalidel ja filmi DVD-de nõudlus. Antud animafilmi taustalood on tõusnud tänapäevaks lausa kultustasandile. Näiteks on oma jõulise panuse andnud Black Sabbath, Nasareth ja Devo.
Teema: Jõed
Mardi oja (ka Püha Martini oja) oli Härjapea jõe lisajõgi Tallinnas mis algas Lasnamäe paekalda allikatest, läbis diagonaalis Torupilli asumi praeguse Lubja tänava piirkonnast praeguse Uue raadiomaja suunas ja suubus Härjapea jõkke praeguse Pronksi tänava ja Narva maantee ristmiku piirkonnas. Kadrioru kõige lõunapoolsem läte asus endisest Mäekalda polikliinikust (Lasnamäe tänav 8) 80 meetrit loode poole. Oja voolas üle praeguse Lubja tänava parkla ja seejärel suundus Jüri Vilmsi tänava 57 ja 59 majade vahelt tänavale, kus tegi järsu 90 kraadise pöörde kirde suunas, voolas üle Konstantin Türnpu tänava pikenduse, Vilmsi 53a ja 53c majade vahelt Kadrioru Saksa Gümnaasiumi poole. Vilmsi 53c ees teisel pool tänavat ühines sellega veel teine oja, mille mõlemad lätted asusid Majaka tänav 2 ligidal klindiesisel.
Teema: Linnud
Saksamaa aasta lind (Vogel des Jahres) valimisega tegeleb 1899. aastal loodud Naturschutzbund Deutschland (NABU). Valimised toimuvad igal aastal alates 1971. aastast.
Teema: Mäed
Liamuiga (inglise Mount Liamuiga) on kihtvulkaan, mis moodustab Saint Kittsi saare lääneosa. See on nii saare kui ka Saint Kittsi ja Nevise Föderatsiooni ning kogu Kariibi saarestiku kõrgeim tipp. Vulkaani tipus on kraater, kus 1959. aastani asus madal kraatrijärv. Viimane vulkaanipurse toimus umbes 1800 aastat tagasi. Mount Liamuiga varasem ingliskeelne nimi oli Mount Misery. Nimi muudeti Saint Kittsi iseseisvuspäeval 19. septembril 1983, kuid vanemad elanikud nimetavad seda endiselt Mount Miseryks. Nimi "Liamuiga" pärineb Saint Kittsi saare kariibikeelsest nimest, mis tähendab viljarikast maad.
Teema: Filmid
"Koerte saar" on 2018. aastal linastunud stop-motion animakomöödia, mille stsenarist, produtsent ja lavastaja on Wes Anderson. Filmi tegevus toimub lähiaja düstoopilises Jaapanis ja räägib noorest poisist, kes läheb otsima oma koera eraldatud saarele, kuhu kogu liik on koeragripi epideemia tõttu pagendatud. Filmi tegelastele andsid hääle Bryan Cranston, Edward Norton, Bill Murray, Jeff Goldblum, Greta Gerwig, Frances McDormand, Courtney B. Vance, Fisher Stevens, Harvey Keitel, Liev Schreiber, Bob Balaban, Scarlett Johansson, Tilda Swinton, F. Murray Abraham, Frank Wood ja Yoko Ono. Ameerika Ühendriikide ja Saksamaa koostöös valminud filmi tootsid filmistuudio Indian Paintbrush ja Andersoni enda filmistuudio American Empirical Pictures. "Koerte saar" oli 68. Berliini rahvusvahelise filmifestivali avafilm, lisaks pälvis Wes Anderson festivali Hõbekaru auhinna parima režissööritöö eest. 2018. aasta märtsis hakkas Ameerika Ühendriikide filmistuudio Fox Searchlight Pictures filmi piiratud väljaandena levitama, üleriigiliselt linastus see 13. aprillil. Film on saanud kriitikutelt tunnustust, eriti animatsiooni, süžee ja musta huumori eest, kuigi mõned on filmi süüdistanud Jaapani kultuuri omastamises ja stereotüüpide kasutamises.
Teema: Filmid
"Dreamgirls" on 2006. aasta Ameerika Ühendriikide muusikaline draamafilm, mis põhineb samanimelisel Broadway menulavastusel ja mille aluseks on ansambli The Supremes edulugu. Film võitis 2007. aastal kolm Kuldgloobust, seejuures parima muusika- või komöödiafilmi Kuldgloobuse. Lisaks pärjati film kahe Oscariga.
Teema: Kirjanikud
Ferdinand Léopold Oyono (14. september 1929 – 10. juuni 2010) oli Kameruni diplomaat, poliitik ja kirjanik. Ferdinand Oyono sündis Kameruni lõunaosas N'goulemakongis Ebolowa lähedal. Ta õppis Pariisis õigusteadust ja diplomaatiat. Kui Kamerun 1960. aastal iseseisvaks sai, kuulus ta riigi delegatsiooni ÜRO-ga liitumisel. Aastatel 1965–1985 töötas Oyono diplomaadina; oli suursaadik muu hulgas Prantsusmaal, Suurbritannias ja Põhjamaades ning aastatel 1974–1982 Kameruni alaline esindaja ÜRO juures. Alates 1985. aastast kuulus ta Kameruni valitsusse; aastatel 1992–1997 oli ta Kameruni välisminister ning seejärel kuni 2007. aastani kultuuriminister. Ta kirjutas 1950. aastatel kolm prantsuskeelset satiirilist romaani.
Teema: Jalgpall
Danilo Ezequiel Rinaldi (sündinud 18. aprillil 1986 San Nicolás de los Arroyoses Argentinas) on San Marino jalgpallur. Ainsana värava rahvuskoondises on ta löönud sõprusmängus Maltale.
Teema: Jalgpall
Elevandiluuranniku Jalgpalliliit (prantsuse keeles Fédération Ivoirienne de Football) on 1960. aastal asutatud Elevandiluuranniku organisatsioon, mis korraldab kohalikke jalgpallimeistrivõistlusi ja haldab Elevandiluuranniku jalgpallikoondist. Liidu president on Jacques Anouma. Liit on FIFA ja Aafrika Jalgpallikonföderatsiooni liige aastast 1961.
Teema: Kirjanikud
Sir Walter Raleigh (umbes 1553 – 29. oktoober 1618) oli Inglise riigimees, sõjaväelane, kirjanik ja maadeavastaja. Ta on üks Elizabethi ajastu nimekamaid kujusid, mängis Põhja-Ameerika koloniseerimises juhtrolli, surus maha mässu Iirimaal, aitas kaitsta Inglismaad Võitmatu Armaada eest ning pidas Elizabeth I alluvuses mitmeid ameteid. Raleigh sündis Devoni krahvkonnas protestantidest maaomanike peres. Ta oli Humphrey Gilberti noorem poolvend ja Richard Grenville'i nõbu. Tema noorusaja kohta pole palju teada, teismelisena osales ta Prantsusmaal hugenotisõdades. 20. eluaastates aitas ta maha suruda Iirimaa koloniseerimise tõttu puhkenud mässu ning osales ka Smerwicki piiramisel. Hiljem sai temast Iirimaal maaomanik ning Ida-Munsteris asuva Youghali linnapea (tema maja Youghalis on siiani säilinud). Ta sai kuninganna Elizabeth I-ga hästi läbi ning 1585. aastal löödi ta rüütliks. Raleigh sai kuningliku loa avastada Ameerikas Virginiat, sellest algas tempokam Inglismaa Põhja-Ameerika koloniseerimine. 1591. aastal abiellus ta salaja kuninganna õuedaami Elizabeth Throckmortoniga, mille eest nad mõlemad Towerisse vangistati. Pärast vangist vabanemist elas paar Raleigh' maal Sherborne'is Dorsetis. 1594. aastal kuulis ta, et Lõuna-Ameerikas pidavat asuma kullast linn, ning asus seda otsima. Ta avaldas oma otsingutest liialdatud memuaare, mis aitasid kaasa nn El Dorado legendi tekkimisele. Pärast Elizabeth I surma 1603. aastal saadeti Raleigh taas Toweri vanglasse, kuna tema vastu umbusklik kuningas James I süüdistas teda Main Ploti vandenõus osalemises. Ta vabanes 1616. aastal ning seilas uuesti El Doradot otsima. Ekspeditsiooni ajal ründasid tema mehed hispaanlasi, mis oli vastuolus nii tema vabastustingimustega kui ka 1604. aasta rahulepinguga. Raleigh naasis kodumaale, kus ta Hispaaniaga suhete soojendamiseks kinni peeti ja hukati.
Teema: Linnud
Rohtlakurplased ehk kaeluslediklased (Pedionomidae) on kurvitsaliste seltsi kuuluv lindude sugukond. Sugukonna ainus retsentne perekond on rohtlakurp (Pedionomus), mille ainus liik on rohtlakurp (Pedionomus torquatus). Sugukonda kuulub ka oligotseeni ajastikul elanud Oligonomus milleri. Rohtlakurp arvati varem kureliste seltsi ledikuliste (Turnices) alamseltsi, vahel ka lediklaste sugukonda. Rohtlakurba lähimad sugulased on kurplased.
Teema: Linnud
Mägiraat (Prunella collaris) on raatlaste sugukonda kuuluv lind. Mägiraat on levinud hajusalt Kesk- ja Lõuna-Euroopas. Ta on peamiselt paigalind ja elutseb enamasti 1500–3000 meetri kõrgusel mägedes. Talvel laskub alla orgudesse. Eestis on ta haruldane eksikülaline. Aprillis 2014 vaadeldi üht isendit Hiiumaal ning see oli teine kord, kui mägiraati Eestis nähti.
Teema: Jõed
Fly on Paapua Uus-Guinea pikkuselt teine jõgi. Selle pikkus on 1060 km. Uus-Guinea saarel on Fly Sepiki ja Mamberamo järel pikkuselt kolmandal kohal. See voolab peamiselt Lääneprovintsis, kus moodustab väiksel määral riigipiiri Paapua Uus-Guinea ja Indoneesia vahel. Jõe piirkond on hõredalt asustatud, umbes 1–2 in/km². Fly jõe estuaar on suudmealas 56 km lai. Jõgi suubub Paapua lahte. Jõe deltas asub palju soiseid saari, millest suurimad on Kiwai (359 km²), Purutu (186 km²) ja Wabuda (109 km²). Saartel on mangroove ja nipapalme. Jõe kallas on kaetud vihmametsaga. Fly jões elutseb üle 110 kalaliigi, kellest seitse on endeemid. Fly on Kikori kõrval suurima bioloogilise mitmekesisusega jõgesid Uus-Guineas. Fly suurimad lisajõed on Strickland ja Ok Tedi, mida on mõjutanud vase- ja kullakaevandamine. Fly on laevatatav Kiungast kuni 800 km ülesvoolu. Fly jõe delta avastas 1842. aastal Briti mereväeohvitser Francis Price Blackwood korveti HMS Fly pardal. Aastatel 1875–1877 jõudis Itaalia maadeuurija ja loodusteadlane Luigi D'Albertis aurulaeva Neva pardal ülesjõge enam kui 900 km kaugusele Uus-Guinea sisemaale, mis oli kaugem koht saarel, kuhu Euroopa maadeavastajad jõudnud olid.
Teema: Linnud
Munakana (inglise keeles laying hen) on kana, kes on jõudnud munemisikka ning keda kasvatatakse munade saamiseks. Munakanad hakkavad tavaliselt munema umbes 18 nädala vanuselt ning neid peetakse farmides 2-3 aastat, sest iga aastaga väheneb munade tootlus. Kanad munevad päevas ühe muna ning nende reproduktiivsüsteemi eripärast võib mõni päev vahele jääda. Pärast munemist võtab uue muna valmimine aega 26 tundi. Munemiseks on väga oluline päevavalgus, mida vajatakse vähemalt 14 tundi. Noored kanad munevad keskmiselt 270 muna aastas, aga kui kanad on vanemad kui 2 aastat, võivad nad muneda kuni kaks korda nädalas.
Teema: Kirjanikud
Rómulo Ángel del Monte Carmelo Gallegos Freire (2. august 1884 Caracas – 5. aprill 1969 Caracas) oli Venezuela kirjanik ja Venezuela president 1948. aastal. Poliitilist karjääri alustas ta 1936. aastal. Sügisel 1947 valiti ta Venezuela presidendiks. 17. veebruaris 1948 astus ta ametisse. Ta kukutati võimult sõjaväelise riigipöördega sama aasta novembris ja saadeti eksiili. Ta naasis kodumaale 1958 ja valiti eluaegseks senati liikmeks. Tema auks on asutatud Rómulo Gallegose auhind.
Teema: Filmid
Siin on loetletud mängu-, dokumentaal- ja animafilme. Teleseriaale on loetletud seriaalide loendis. Õudusfilme loetletakse ka õudusfilmide loendis. Eesti filme loetletakse ka Eesti mängufilmide loendis, Eesti animafilmide loendis ja Eesti dokumentaalfilmide loendis.
Teema: Kirjanikud
Waleed Al-Husseini (araabia keeles وليد الحسيني ; sündinud 25. juunil 1989) on Palestiina esseist, kirjanik ja blogija. 2010. aasta oktoobris vahistas Palestiina omavalitsus ta väidetava jumalateotuse pärast Facebookis ja blogipostitustes; tema vahistamine pälvis rahvusvahelist tähelepanu. Hiljem põgenes ta Prantsusmaale, kus taotles edukalt varjupaika. Ta asutas 2013. aastal Endiste Muslimite Nõukogu Prantsusmaal ja kirjutas 2015. aastal oma kogemustest raamatu "Blasphémateur! : les prisons d'Allah".
Teema: Poliitikud
Eduard Ernst Bätge (ka Bätke) (10. juuli (vkj) 1849 Kose – 29. detsember 1925 Tallinn) oli baltisaksa poliitik. Ta oli juulist 1894 kuni aprillini 1895 Tallinna abilinnapea.
Teema: Jõed
Jug (vene keeles Юг) on jõgi Euroopas Venemaa põhjaosas. Ühineb Veliki Ustjugi lähedal Suhhona jõega. Nende kahe jõe ühinemisest saab alguse Dvina jõgi. Algab Põhja-Uuralist. Ülemjooksul voolab kitsas orus, alamjooksul lookleb laias orus. Jõe pikkus on 574 km, valgla pindala on 35 600 km². Jõe ääres asuvad Nikolsk ja Veliki Ustjug.
Teema: Kirjanikud
Christen Lauridsen Aagaard (28. jaanuar 1616 Viborg – 5. veebruar 1664 Ribe) oli Taani luuletaja, kes kirjutas ladina keeles ja taani keeles, kuid on tuntud põhiliselt ladinakeelsete luuletuste järgi. Peale selle kirjutas ta teoloogia ja filosoofia alaseid teadustöid, mis jäid pooleli. Tema isa oli Viborgi frantsiskaani kiriku pastor Laurids Jensen Aagaard (suri 1628), ema oli Maren Andersdatter Schytte (suri pärast 1657. aastat). Christenil oli vanem vend Niels. Aastal 1636 andis Christen välja oma esimese raamatu "Sponsis novellis Laurentio Canutio". Aastal 1635 lõpetas ta Viborgis gümnaasiumi ja astus Kopenhaageni ülikoolis. Ta sooritas 1638. aasta ülestõusmispüha paiku teoloogiaeksami ja 8. mail 1638 sai ta suurepäraste hinnetega bakalaureusekraadi. Aastatel 1639–1641 oli ta Viborgi toomkiriku teine resideeriv kapellaan. Seejärel loobus ta sellest ametist ja oli 1641. aastast ülemõpetaja Sorøs Sorø gümnaasiumis. 1646. aastal kutsuti ta Kopenhaagenisse, kus temast sai Kommuniteteti praost ja Kopenhaageni ülikooli erakorraline luuleprofessor, 1647. aastal korraline luuleprofessor. 1647. aastal sai ta magistrikraadi. Taani kuninga Christian IV surma puhul avaldas ta 1648 puhtas stiilis ja elegantsed ladinakeelsed luuletused kogumikuna "Threni hyperborei" (1648). 1651. aastal sai ta Ribes Ribe toomkooli rektoriks ja abiellus 28. augustil 1653 Mette Sørensdatter Vedeliga (8. mai 1633 Snogdal i Ribe – 15. märts 1698 Ribe), kes oli Ribe toomkiriku kogudusepreestri magister Søren Andersen Vedeli (1587–1653) ja Susanne Pedersdatteri (1601–1674) noorim tütar ja Anders Sørensen Vedeli pojatütar. Aagaardi ajal käisid koolis õpilased kogu Jüütimaalt. Lõpetajaid oli siiski vähe. 1658. aastal valis kapiitel ta teoloogialektoriks, millega kaasnes Vester Vedstedi kihelkonna pastori amet. Nendesse ametitesse jäi ta surmani. Aagaard suri pärast aastatepikkust haigust ja maeti Ribe toomkirikusse. Tema lastest on teada: Søren Christensen Aagaard, 1654, Rømø pastor Laurits Christense
Teema: Mäed
Lhotse Middle , ka Lhotse-Middle Summit, on mäetipp Lhotse mäel Mahalangur Himali ahelikus Himaalajas. Mäetipp asub Hiina ja Nepali piiril. Lhotse Middle asub peatipust (8516 m) 430 m idakagu suunas. Tipu kõrgus on 8410 m. Kuna tema topograafilne prominentsus on vaid 60 m, siis ta ei klassifitseeru eraldi mäeks. Ta on Lhotse kõrvaltipp (sub-peak). Kõigist kaheksatuhandelistest mäetippudest (sealhulgas kõrvaltipud) alistus Lhotse Middle alpinistidele viimasena.
Teema: Jalgpall
Amos Christopher Youga (sündinud 8. detsembril 1992 Villeurbanne'is) on Prantsusmaal sündinud Kesk-Aafrika Vabariigi jalgpallur, kes mängib keskpoolkaitsjana Bulgaaria kõrgliiga klubis Sofia CSKA ja Kesk-Aafrika Vabariigi jalgpallikoondises. Ta alustas klubikarjääri Prantsusmaal. Hooajal 2013–14 debüteeris ta Prantsusmaa tugevuselt kolmanda liiga klubis Vannes. Aastatel 2014–2017 kuulus ta Ajaccio Gazéleci meeskonda, mängides hooajal 2015–16 klubiga Prantsusmaa kõrgliigasse. Aastatel 2017–2020 mängis Youga Prantsusmaa esiliiga klubis Le Havre. 2020. aasta juunis liitus ta Sofia CSKA-ga. Kesk-Aafrika Vabariigi jalgpallikoondises debüteeris Youga 15. juunil 2013 MM-i valikmängus Botswana vastu. Tema vend Kelly Youga on endine jalgpallur. Ta on Prantsusmaa noortekoondistes mänginud jalgpalluri Willem Geubbelsi onu.
Teema: Filmid
"Päikeseloojangu bulvar" (inglise keeles Sunset Blvd., ka Sunset Boulevard) on 1950. aastal linastunud Ameerika Ühendriikide film noir, mille lavastas Billy Wilder. 1989. aastal tunnistati film kultuuriliselt oluliseks ning võeti Ameerika Ühendriikide Kongressi raamatukogu National Film Registrysse.
Teema: Poliitikud
David Rolfe Graeber (/ˈɡreɪbər/; 12. veebruar 1961 New York – 2. september 2020 Veneetsia) oli Ameerika antropoloog, anarhist ja aktivist, Londoni Majanduskooli antropoloogiaprofessor, kes uuris majandusliku väärtuse teooriat ja sotsiaalteooriat. Graeber oli ka ühiskondlik ja poliitiline aktivist. Muuhulgas osales ta 2001. aastal Quebecis toimunud Ameerikate tippkohtumise vastastel meeleavaldustel ja protestis 2002. aastal New Yorgis Maailma Majandusfoorumi vastu. Ta oli üks liikumise Hõivake Wall Street juhtfiguure.
Teema: Jõed
Drin (albaania keeles Drin või Drini, makedoonia keeles Дрим ehk Drim) on jõgi, mis moodustub Põhja-Albaanias Kukësi linna juures Musta (Drini i Zi) ja Valge Drini (Drini i Bardhë) ühinemisel. Jõgi voolab lääne ja loode suunas läbi mägise maastiku ning hargneb enne suubumist Aadria merre kaheks haruks: põhjaharuks, mis ühineb Bunë (Bojana) jõega Shkodëri linna lähedal, ja lõunaharuks, mis voolab otse Aadria merre Drini lahte Lezhë piirkonnas. Drin on Albaania pikim jõgi ning selle vesikond hõlmab alasid ka Kosovos ja Põhja-Makedoonias. Jõgi on ligikaudu 285 kilomeetrit pikk ja selle valgla pindala on 12 600 km². Drini jõel asub mitu suurt hüdroelektrijaama ja paisjärve, sealhulgas Fierza, Koman ja Vau i Dejësi jaamad, mis toodavad suure osa Albaania elektrienergiast. Paisjärvede rajamine on muutnud jõe looduslikku voolurežiimi ja kujundanud ümber piirkonna maastikku, kuid on loonud ka uusi võimalusi kalanduseks, turismiks ja veetranspordiks. Lisaks majanduslikule tähtsusele on Drini jõgi ökoloogiliselt oluline. Selle kallastel ja ümbruses leidub haruldasi taimeliike, lindude pesitsuspaiku ja kaitsealasid, sealhulgas piirkondi, mis kuuluvad rahvusvahelise looduskaitse alla.
Teema: Meditsiin
Füsioteraapia (inglise keeles physical therapy või physiotherapy) on meditsiini haru. Füsioteraapiaga tegelev spetsialist on füsioterapeut. Eestis ei ole kõigil füsioterapeutidena töötavatel füsioterapeutidel erialane kõrgharidus ja kehtiv kutsetunnistus.
Teema: Jalgpall
Videokohtunik (inglise keeles video assistant referee või VAR) on jalgpallis kohtunik, kes aitab peakohtunikku otsuste langetamisel, kasutades selleks videopilti ja kuulareid. Videokohtuniku eesmärk on vähendada inimlikke eksimusi, mis võivad mänge negatiivselt mõjutada. Videokohtuniku kirjutas ametlikult jalgpallireeglitesse Rahvusvaheline Jalgpalli Nõukogu (IFAB) aastal 2018. Videokohtunik töötab põhimõttel, et vähese sekkumisega saaks suurima võimaliku kasu ning süsteem aitab ilmselgeid või märkamata jäänud vigasid parandada.
Teema: Meditsiin
Candida albicans on seeneliik Candida perekonnast. Candida albicans võib mitmete tegurite toimel elusorganismides paljuneda ohtlikuks seenpatogeeniks. Candida albicans'iga kommensalismis elavad organismid pole teada, uuringute kohaselt eluneb seen ühes biokiles vahel koos Candida auris'e ja bakteri Staphylococcus aureus'ega ja kuulub mitmete loomade, näiteks lindude, maoliste ja imetajate mikrofloorasse. Candida albicans kuulub ka inimese normaalse naha-, limaskesta ja tupe mikrofloorasse, st elab inimese nahal ja limaskestadel; siin hoiavad tema vohamist kontrolli all teised normaalse mikrofloora mikroobid ning ka katteepiteeli toodetud antimikroobsed ained. Candida albicans'i peetakse oportunistlikuks pärmseenhaiguse tekitajaks osadel, peamiselt immuunpuudulikkuse seisunditega eri vanuses inimestel (vastsündinutest vanuriteni). Pikemalt artiklis Kandidoos#Candida albicans-kandidoos Seen võib ületada teiste mikroobide elualad, kui antibiootikumide tarvitamise tagajärjel saavad kahjustada kasulike bakterite kolooniad või kui neil tekivad iseäranis soodsad kasvutingimused, näiteks põhjustada suhkurtõbe ja kandidoose. Sattudes vereringesse võib seen mitmes elundis nagu süda, kopsud, põrn, maks jne kandideemiat, nahal aga nahapärmseentõbe, ja ka generaliseerunud kandidoosi (candidosis systemica) esile kutsuda. Nosokomiaalse fungeemia korral peetakse elumusprognoose halvaks. Candida albicans kasvab ka mitmete seenevastaste ainete, näiteks asoolide, ehhinokandiinide ja flukonasooli juures.
Teema: Meditsiin
Candida auris (JCM15448= CBS10913=DSM21092) on seeneliik Candida perekonnast. Candida auris võib seenpatogeenina, paljude tegurite (meditsiiniprotseduurid ja/või manustatud ravimid) toimel, vastuvõtlikke organisme eluohtlikult koloniseerida. Candida auris kasvab kui pärmseen ja seenekoloonia võib mitmete tegurite toimel biokile moodustada. Candida auris'ega kommensalismis elavad organismid pole täpselt teada, uuringute kohaselt eluneb seen vahel koos Candida albicans'i ja bakteri Staphylococcus aureus'ega ka inimorganismis. Seeneliigi tuvastasid Satoh jt 2009. aastal ühe Jaapani Tokyo Metropolitan Geriatric Hospitali statsionaaris viibiva 70-aastase naispatsiendi väliskõrva välimise kuulmekäigu eritisest uuringu käigus, mille eesmärgiks oli inimese "seenestiku" uurimine. Hiljem on seent leitud ka uriinist ja hingamisteedest. Candida auris levib teadaolevalt valdavalt haiglanakkusena, mille suremust peetakse suureks (ligi 60%). Candida auris't on nüüdseks lisaks Jaapanile leitud ka India, Pakistani, Lõuna-Aafrika, Venezuela, Inglismaa, Kanada, Iisraeli, Keenia, Norra, Hispaania, Lõuna-Korea, Saksamaa, Ameerika Ühendriikide ja mitme teise riigi haiglapatsientidel.
Teema: Kirjanikud
Nestor (umbes 1056–1114) oli Kiievi-Vene kroonik, Konstantinoopoli Õigeusu Kiriku Kiievi metropoolia Kiievi koobaskloostri munk. Temalt pärineb Nestori kroonika, mis algab veeuputusest. Muuhulgas märgitakse seal 6538. (1030.) aasta all Jurjevit, mis üldise arvamuse kohaselt on tänapäeva Tartu.
Teema: Meditsiin
Bilirubiin on erütrotsüütide lõhustumise tagajärjel vabaneva heemi laguprodukt, mis satub vereringesse retikuloendoteliaalsüsteemist. Hemoglobiinist ja teistest heemisisaldusega proteiinidest eemaldatakse heemi osa, mis metaboliseeritakse bilirubiiniks. Lõpp-produkt, mis sekreteerub plasmasse, on vees lahustumatu (mittekonjugeeritud) bilirubiin. Plasmas seondub bilirubiin albumiiniga ning transporditakse maksa. Maksas konjugeeritakse bilirubiin glükuroonhappega, mis muudab selle vees lahustuvaks. Seejärel transporditakse see läbi sapiteede ja elimineeritakse soolestiku kaudu. Bilirubiini kontsentratsioon on konjugeeritud ja mittekonjugeeritud bilirubiini kontsentratsioonide summa.
Teema: Meditsiin
Hospitaalinfektsioon ehk haiglanakkus ehk nosokomiaalne nakkus ehk tervishoiuteenuse osutamisega seotud nakkus on tervishoiuteenust osutavas asutuses (sh haiglas) saadud mistahes mikroorganismi (bakterid, viirused, seened) või selle toksiini poolt põhjustatud infektsioon, mis vastab vähemalt ühe haigusjuhu kirjeldusele. Patsiendi infektsiooni loetakse hospitaalinfektsiooniks, kui see ilmneb haigla rohkem kui 48 tundi pärast haiglasse vastuvõttu või 30 ööpäeva jooksul pärast haiglast väljakirjutamist ja kirurgilise haavainfektsiooni korral kuni ühe aasta jooksul pärast proteesi (ja muu implantaadi) paigaldamist. Haiglanakkus on maailmas statsionaarsete haigete üks sagedasemaid surmapõhjuseid. See nakkus võib tekkida 5–10 protsendil haiglaravil olevaist haigetest; kõige ohustatumad on intensiivravil viibijad. Haiglanakkust soodustavad mitmed tegurid, näiteks mikroorganismide suur virulentsus, hügieen, antibiootiumiresistentsus ja patsientide tervisliku seisundiga seotud tegurid, nagu iga, immuunstaatus ja kasutatavad invasiivsed meditsiinilised manipulatsioonid jpt. Nosokomiaalsete infektsioonide kodeerimiseks RHK-10s kodeeritakse haiglanakkus alampeatükis Y90-Y98 Haigestumise ja surma mujal klassifitseeritud põhjustega seotud lisategurid lisakoodiga [Y95] Haiglaolud. Levinumad haiglanakkuse liigid: HAP – haiglaga seotud kopsupõletik ehk nosokomiaalne pneumoonia; VAP – kunstliku kopsude ventilatsiooniga seotud kopsupõletik; VRI – nosokomiaalne vereringe infektsioon laboratoorselt kinnitatud või kahtlustatava baktereemiaga süsteemne infektsioon koos või ilma organ-puudulikkusega; UTI – nosokomiaalne urotraktiinfektsioon on kusepõiekateetriga seotud bakteriuuriaga kulgev urotraktiinfektsioon; KHI – kirurgiline haavainfektsioon mis tekib kirurgilise (operatiivse) sekkumise tagajärjel, kas nahas, nahaaluses koes, sügavamates kudedes (lihastes), elundites (kopsudes, maksas, põrnas, luudes jne) või õõntes (peritoneaal-, pleuraalõõnes), kuni 30 päeva jooksul pärast operatsio
Teema: Filmid
"Minu nädal Marilyniga" (inglise My Week with Marilyn) on 2011. aastal linastunud Suurbritannia eluloofilm Marilyn Monroest. Filmi lavastas Simon Curtis. Filmis mängivad Michelle Williams, Kenneth Branagh, Eddie Redmayne, Dougray Scott, Judi Dench ja Emma Watson. Eesti kinodesse jõuab "Minu nädal Marilyniga" 3. veebruaril 2012. 2012. aastal kandideeris linateos kahele Oscarile, Michelle Williams parima naisosatäitja ja Kenneth Branagh meeskõrvalosatäitja Oscarile.
Teema: Poliitikud
Krahv Ernst Burchard von Mengden (vene Эрнст Бурхард фон Менгден; 1738 – 1797 Riia) oli baltisaksa päritolu Venemaa riigitegelane. Ernst Burchard von Mengden oli Liivimaa maanõunik Riia kreisist ja Liivimaa Maanõunike Kolleegiumi liige. Riigikrahv (27. juulist 1779), Liivimaa tsiviilkuberner 26. veebruarist kuni 6. septembrini 1797 ja tõeline riiginõunik. Talle kuulus Volmari kreisis Lemsalu lähedal asunud Igate mõis (saksa keeles Idsel; läti keeles Igates muiža) ja Kauguri mõis (saksa Kaugershof; läti Kauguru muiža).
Teema: Filmid
"Üks mu sõber" on Eesti 2011. aasta draamafilm, mille stsenarist ja lavastaja on Mart Kivastik. Filmi kandvaid osi mängivad Aarne Üksküla, Aleksander Eelmaa, Rita Raave, Harriet Toompere, Ingmar-Erik Kiviloo, Markus Luik, Tõnu Oja, Sulev Teppart ja Raivo Adlas. Mart Kivastik asus stsenaariumi kirjutama 2006.–2007. aastal. Pärast ühel stsenaariumi workshop'il osalemist asus ta lugu täpsemalt arendama, tihendades teksti ja muutes lõppu positiivsemaks. Filmi loomiseks tegi tootjastuudio Exitfilm koostööd Tartu linna ja ettevõtjatega. Filmiti 2010. aasta jaanuaris Tartus (bussijaamas, Lutsu Raamatukogus ja Tartu Ülikooli Kliinikumis).
Teema: Poliitikud
Moritz Edwin Adelbert von Engelhardt (vene keeles Мориц Евстафьевич Энгельгардт) (24. august (vkj 12. august) 1800 Viisu mõis, Paide kreis Eestimaa kubermang Venemaa keisririik – 2. juuni (vkj 21. mai) 1870 Kodasema mõis, Paide kreis Eestimaa kubermang Venemaa keisririik) oli Eestimaa mõisnik ja rüütelkonnategelane. Moritz von Engelhardt sündis kindralmajor Gustav Konrad von Engelhardti (1768–1841) ja Barbara Dorothea von Baranoffi pojana. Ta töötas Eestimaa rüütelkonna sekretärina 1822–1845, oli 1845–1848 kreisisaadik ning oli aastail 1848–1851 Eestimaa rüütelkonna peamees, 1853–1870 oli ta Eestimaa maanõunik. Talle kuulusid Järvamaa Kodasema, Türi-Alliku ja Väinjärve mõis.
Teema: Jalgpall
Aafrika aasta jalgpallur on Aafrika jalgpallur, keda Aafrika Jalgpallikonföderatsioon (CAF) tunnustab igal aastal alates 1992. aastast Aafrika parim jalgpalluri auhinnaga. Aafrika aasta jalgpallureid hakkas valima juba 1970. aastal Prantsusmaa jalgpalliajakiri France Football ning esimeseks Aafrika aasta jalgpalluriks valiti Mali mängija Salif Keïta. Viimast korda valis France Football Aafrika aasta jalgpalluri 1994. aastal ning alates sellest ajast on Aafrika aasta jalgpallureid valinud ainult Aafrika Jalgpallikonföderatsioon.
Teema: Jõed
Green River on jõgi Ameerika Ühendriikides Utah', Wyomingi ja Colorado osariigis; Colorado jõe suurim lisajõgi. Jõgi algab Kaljumäestikust. Voolab valdavalt lõunasse, suubub paremalt Coloradosse. Jõe pikkus on 1175 km.
Teema: Linnud
Tinamulised (Tinamiformes) ehk tinamud on lindude selts. Sellesse kuulub ainult sugukond tinamulased, mis jaguneb kaheks alamsugukonnaks. Kokku on seltsis 47 Mehhikos, Kesk-Ameerikas ja Lõuna-Ameerikas elavat linnuliiki. Nad on üks vanemaid tänapäevani eksisteerivaid lindude rühmi, kelle esimesi fossiile on leitud varasest Miotseenist. Traditsiooniliselt on neid peetud lennuvõimetute silerinnaliste lindude sõsarrühmaks, kuid uusimate uuringute põhjal on nad arvatud silerinnaliste hulka, see aga viitab asjaolule, et basaalsed silerinnalised linnud olid lennuvõimelised. Üldiselt on tinamud üsna maapealse eluviisiga, maapinnal kulgevad linnud. Lendamist enamasti väldivad ning ohu eest pagevad joostes. Nad on levinud kõikjal – alpiinsetest rohumaadest vihmametsadeni. Alamsugukonnad on üldjoontes jaotunud vastavalt elupaigale, alamsugukond Nothurinae on esindatud pampades ja avatud rohumaadel, Tinaminae aga metsastel aladel.
Teema: Mäed
Corno Grande ("Suur Sarv") on Itaalias asuv Apenniini mäestiku kõrgeim mägi (2912 m). Corno Grande asub Itaalia keskosas, Abruzzo maakonnas, Gran Sasso e Monti della Laga rahvuspargis. Corno Grande külje all asub Euroopa lõunapoolseim liustik, Calderone liustik.
Teema: Linnud
Heleflamingo (Phoenicopterus roseus või Phoenicopterus ruber roseus, ka lihtsalt flamingo), on ainuke flamingoliik, kelle leviala ulatub Euroopasse. Heleflamingod elavad Aafrikas, India poolsaarel, Lähis-Idas ja Lõuna-Euroopas. Heleflamingot on liigitatud koos punaflamingoga (phoenicopterus ruber ruber) ka flamingo (phoenicopterus ruber) alamliigiks.
Teema: Mäed
Gerlachovský štít ehk Gerlachovka (slovaki kõnekeeles Gerlach) on mägi Kõrg-Tatras, Slovakkia ja ühtlasi Karpaatide kõrgeim tipp (2655 m). Sellest 4 km loodesse riigipiirile jääb Poola kõrgeim tipp Rysy. Mäe nimi on korduvalt vahetunud sõltuvalt valitsusest. Algne nimi oli Vrch Kotol ('katlamägi'). 1896 nimetati mägi Austria-Ungari keisri Franz Joseph I järgi. Pärast Austria-Ungari lagunemist nimetati mägi Gerlachovský štítiks lähedalasuva Gerlachi küla järgi. Tšehhoslovakkia valitsus andis mäele nime Štít legionárov ja Poola, kes seda ala endale nõudis, andis mäele nimeks Szczyt Polski. 1939 nimetas Slovakkia valitsus mäe Slovenský štítiks, kuid pärast kommunistide võimuhaaramist sai mägi 1951 nimeks Stalinov štít. Praeguse nime sai mägi tagasi pärast Stalini surma.
Teema: Jalgpall
Aasta parim jalgpallur on iga-aastane auhind, mis antakse Eesti Jalgpalli Liidu ja Eesti Jalgpalliajakirjanike Klubi ringküsitluse tulemusena aasta parimaks hinnatud Eesti jalgpallurile. Esimest korda anti see välja 1992. aastal. Kõige rohkem – 7 korda – on selle nimetuse võitnud Ragnar Klavan, 6 korral on see antud Mart Poomile.
Teema: Linnud
Haukalised ehk kullilised (Accipitriformes) on linnuselts. Seltsi on arvatud järgmised sugukonnad: Accipitridae (haugaslased) Cathartidae (kondorlased) Pandionidae (kalakotkaslased) Sagittariidae (kurgkotkaslased)
Teema: Poliitikud
Berend Johann von Uexküll (24. veebruar (vkj 14. veebruar) 1630 – 11. november (vkj 31. oktoober) 1701) oli baltisaksa poliitik. Berend Johann von Uexküll sündis Vigala, Ravila, Mõniste ja Aruvalla mõisniku Georg von Uexkülli (u 1590–1636) ja Magdalena von Bremeni pojana. Uexküll teenis Rootsi sõjaväes, kus sai oobersti auastme. Aastail 1671–1676 oli ta Eestimaa rüütelkonna peamees ja hiljem Eestimaa maanõunik. Talle kuulusid Ravila ja Saha mõis, Mõniste, Palvere ja Kuusiku mõisa pärushärra.
Teema: Jalgpall
Palestiina jalgpallikoondis on Palestiina rahvuskoondis jalgpallis. Palestiina jalgpalliliit võeti FIFA liikmeks 1998. aastal. Koondis ei ole kunagi jõudnud maailmameistrivõistluste finaalturniirile. 2019. aastast on koondise peatreener tuneeslane Makram Daboub.
Teema: Filmid
"Raudne leedi" (inglise "The Iron Lady") on 2011. aastal linastunud Suurbritannia eluloofilm Margaret Thatcherist. Filmi lavastas Phyllida Lloyd. Filmis mängivad Meryl Streep, Jim Broadbent, Anthony Head ja Richard E. Grant. Eesti kinodesse jõudis "Raudne leedi" 17. veebruaril 2012. 2012. aastal kandideeris linateos kahele Oscarile, Meryl Streep pälvis Thatcheri rolli eest parima naisosatäitja Oscari.
Teema: Poliitikud
Pierre-Joseph Proudhon (15. jaanuar 1809 Besançon, Prantsusmaa – 19. jaanuar 1865 Passy, Prantsusmaa) oli prantsuse filosoof ja mutualismi rajaja. Hariduse sai ta Ecole mutuelle'is – erakoolis, milles vanemad lapsed õpetasid nooremaid. Ta oli esimene inimene, kes kuulutas end anarhistiks, kasutades just seda terminit, ning ta on üks libertaarse sotsialismi mõjukamaid teoreetikuid. Proudhon ja tema käsitlus omandiõigustest on tugevalt mõjutanud klassikalisi anarhiste (näiteks Mihhail Bakuninit ja Alexander Berkmani), aga ka noort Karl Marxi. Tema kuulsaim loosung "Omand on vargus!" ("La propriété, c'est le vol!") levib siiani üle maailma tänavakunstis grafitina. Samuti peetakse Proudhonist inspireerituks anarhismi kuulsaimat sümbolit, ringiga ümbritsetud a-tähte, mida seostatakse tema maksiimiga "anarhia on kord". Ansambel Vennaskond on teinud loo "Elagu Proudhon!" (Vainola/Trubetsky, 1993).
Teema: Jõed
Bunë (definiitne vorm Buna; albaania keeles Bunë, montenegro keeles Bojana) on jõgi Põhja-Albaanias ja Montenegros, mis moodustab osa Albaania ja Montenegro piirist. Jõgi saab alguse Shkodëri järvest ja suubub Aadria merre. Shkodëri linna lähistel ühineb sellega Drini jõe põhjaharu, mis suurendab Bunë veehulka ja muudab selle oluliseks äravoolukanaliks nii Shkodëri järvele kui ka Drini jõe vesikonnale. Bunë on ligikaudu 44 kilomeetrit pikk ja selle valgala pindala on umbes 19 600 km². Jõgi on laevatatav suure osa oma pikkusest ning seda kasutatakse kohaliku veetranspordi ja kalanduse jaoks. Jõe kallastel leidub viljakaid põllumaid, mis on olulised põllumajandusele, kuid piirkond on samas vastuvõtlik hooajalistele üleujutustele. Bunë jõe ja Shkodëri järve piirkond on rahvusvahelise tähtsusega märgala, mis on kantud Ramsari konventsiooni nimekirja. Jõe suudmealal asuvad ulatuslikud märgalad, deltad ja rannikumetsad, kus leidub palju rändlinnuliike, kalu ja kahepaikseid. Piirkonda kaitstakse mitme looduskaitseala ja rahvuspargi kaudu, sealhulgas Shkodëri/Skadari järve rahvuspargi koosseisus Albaanias ja Montenegros. Need alad kuuluvad ka UNESCO biosfääriala võrgustikku, mille eesmärk on säilitada piirkonna ainulaadne ökosüsteem ja bioloogiline mitmekesisus.
Teema: Jõed
Cooperi jõgi (inglise keeles Cooper River) on peamiselt loodetest sõltuv jõgi Ameerika Ühendriikide idarannikul. Jõgi suubub Charlestoni linna kohal Põhja-Atlandi ookeanisse.
Teema: Poliitikud
Mariann Fischer Boel (sündinud 15. aprillil 1943 Åsumis Taanis) on Taani ja Euroopa Liidu poliitik. Ta kuulub Taani liberaalsesse parteisse Venstre. Alates 2002. aastast oli Boel Anders Fogh Rasmusseni valitsuses põllumajandus- ja toiduminister. Oma ametiajal pani ta ette, et igasugused põllumajandustoetused tuleks riigis täielikult kaotada. Aastatel 2004–2010 oli ta Euroopa Komisjoni põllumajanduse ja maaelu arengu volinik Barroso esimeses komisjonis. Koos abikaasaga peab ta Taanis kolme farmi. See oli mõne vaatleja arvates tõstatanud Boeli neutraalsuse küsimuse, kuna Euroopa Komisjoni liikmena on tal õigus määrata põllukultuuride hinda, ning seega oma isiklikke sissetulekuid märgatavalt suurendada. Boel ise on öelnud, et farme peab tema abikaasa, ning isiklikult ta nendega seotud ei ole – seepärast suudab ta jääda ka neutraalseks.
Teema: Poliitikud
Gustav Johann von Buddenbrock (5. september 1758 Budenbroka mõis, Dikļi kihelkond, Volmari maakond – 14. detsember 1821 Riia) oli baltisaksa aadlikust maaomanik, jurist ja Liivimaa poliitik. Ta õppis aastatel 1775–1779 Königsbergis ja Göttingenis. Seejärel töötas kohtuametites: oli sillakohtu adjunkt, 1781 maakohtu assessor, 1783–1796 Liivimaa õuekohtu assessor, 1786–1797 Liivimaa rüütelkonna sekretär 1798/1800–1803 Liivimaa maamarssal ja 1802–1821 Liivimaa maanõunik. Gustav Johann von Buddenbrock oli Liivimaa Madliena kihelkonna (1800) Zādzene, (1806) Lielāmuiža, Mēdzūla ja Gulbērise, (1804) Grava mõisnik. Osales 1803. aastast Liivimaa talurahvaseaduste väljatöötamisel. Töötas kuni 1813–1815 Peterburis siseministeeriumis, kuni naasis Riiga. 31. mai 1816 nimetati ta Tartu ülikooli audoktoriks, oli 1817. aastast Võnnu kreisi ülemkirikueestseisja.
Teema: Jõed
Onon (Mongoolia osas ka Onon-gol; mongoli, burjaadi ja vene keeles Онон) on jõgi Aasias Amuuri jõgikonnas. Onon on 1032 km pikk (298 km Mongoolias, ülejäänu Venemaal). Valgla pindala on 96 200 km². Onon algab Mongooliast Hentij aimakist Hentei mägedest. Mongoli keeles nimetatakse jõge ka Онон гол, kus гол tähendab jõge. Ta voolab valdavalt itta ja kirdesse. Mongoolias asub jõest kagus Ereen Davaani ahelik. Lühikest maad kulgeb ta Idaaimakis, seejärel ületab Venemaa piiri ja jõuab Burjaatiasse. Umbes piiril ületab jõe Tšitaa–Tšojbalsani maantee, mis kulgeb pikalt Ononi kõrval. Jõudes Aga Burjaadi autonoomse ringkonna piirile, pöördub jõgi itta, maantee seevastu põhja. Onon voolab Aga lõunaosas kuni Aga piirini ja pöördub siis põhja. Olovjannajas ületab jõe Tšitaa–Harbini raudtee, mille kõrval kulgeb maantee. Natuke enne jõe lõppu suubub temasse vasakult Aga jõgi. Ühinedes Ingodaga, moodustab ta Šilka. Ühinemiskohas asub rohkem kui 10 000 elanikuga Pervomaiski, mis on suurim Ononi ääres olev asula. Onon toitub peamiselt lumesulamisveest ja vihmast. Suvised sajud tekitavad suurvee. Suudmest 12 km kaugusel on Ononi keskmine vooluhulk 191 m³/s, maksimaalne 2810 m³/s, minimaalne 1,22 m³/s. Jõgi külmub novembris ja vabaneb jääkattest aprillis-mais. Ononi jõe järgi on nimetatud Ononi kraater Kuul.
Teema: Meditsiin
Meditsiiniline karbogeen on meditsiinigaas, mis sisaldab vähemalt 90 mahuprotsenti hapnikku ja kuni 10 mahuprotsenti süsihappegaasi (tavaliselt on süsihappegaasi sisaldus 5%, harvem kuni 7%). Seda kasutatakse hingamise hingamiskeskuse talitluse pärsituse korral, mis esineb mitmete mürgistuste ja vastsündinute lämbuse korral. Suur süsihappegaasi kontsentratsioon (alates 5 protsendist) tekitab intensiivse lämbumistunde, mida tajutakse hapnikupuudusena. See sunnib hingamist intensiivistama.
Teema: Jõed
IJssel on jõgi Euroopas, Reini harujõgi. Voolab valdavalt põhja, eraldab Gelderlandi (läänes) Overijsselist (idas). Suubub IJsselmeeri. Pikkus 123 km. Jõenime kaht suurt algustähte IJ peetakse hollandi keeles üheks täheks (pärit Y-tähest).
Teema: Poliitikud
Michel Jean Barnier (sündinud 9. jaanuaril 1951 La Tronche'is Isère'i departemangus) on Prantsusmaa poliitik, alates 5. septembrist kuni 13. detsembrini 2024 Prantsusmaa peaminister. Ta oli Euroopa Komisjoni Prantsusmaalt nimetatud regionaalpoliitika volinik (1999–2004) ning siseturu ja teenuste volinik Barroso teises komisjonis (2010–2014). Enne seda oli ta Prantsusmaal eri ministriametites, sealhulgas põllumajandusminister (2007–2009), välisminister (2004–2005), Euroopa asjade minister (1995–1997) ja keskkonnaminister (1993–1995). 2010. kuni 2015. aastani oli ta Euroopa rahvapartei asepresident ning 2016–2021 Euroopa Liidu Brexiti-pealäbirääkija Ühendkuningriigiga.